Document ID: 32004R2273

PADOMES REGULA (EK, Euratom) Nr. 2273/2004
(2004. gada 22. decembris),
ar kuru groza Padomes Regulu (EK, Euratom) Nr. 2728/94, ar ko izveido Garantiju fondu ārējai darbībai
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 308. pantu,
ņemot vērā Eiropas Atomenerģijas kopienas dibināšanas līgumu un jo īpaši tā 203. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu,
ņemot vērā Revīzijas palātas atzinumu (1),
tā kā:
(1)
10 jaunās dalībvalstis pievienojās 2004. gada 1. maijā;
(2)
turklāt būtu jāņem vērā, ka ir iespējamas jaunas pievienošanās nākotnē;
(3)
Kopienas ir piešķīrušas un garantējušas aizdevumus valstīm, kas pievienojas, vai projektiem, ko īsteno šajās valstīs. Šie aizdevumi un garantijas pašlaik sedz no Garantiju fonda, un tie paliks, attiecīgi, neatmaksāti vai spēkā pēc pievienošanās dienas. No minētās dienas šie aizdevumi un garantijas vairs nebūs Kopienu ārējās darbības, un tāpēc tos būtu jāsedz tieši no Eiropas Savienības vispārējā budžeta, nevis no Garantiju fonda;
(4)
Eiropas Investīciju bankai būtu jāziņo Komisijai par to, kāds pievienošanās dienā ir Komisijas garantēto nepabeigto operāciju kopapjoms jaunajās dalībvalstīs;
(5)
ziņojumā, kuru Komisija ir izstrādājusi saskaņā ar 9. pantu Padomes Regulā (EK, Euratom) Nr. 2728/94 (1994. gada 31. oktobris), ar ko izveido Garantiju fondu ārējai darbībai (2), izdarīti secinājumi, ka nav vajadzības grozīt kādus Garantiju fonda parametrus, lai ņemtu vērā Eiropas Savienības paplašināšanos;
(6)
ņemot vērā informācijas apjomu, kāds ir vajadzīgs gada ziņojumam, kurš paredzēts Regulas (EK, Euratom) Nr. 2728/947. pantā, kā arī sarežģītās procedūras, kas jāveic pirms ziņojuma iesniegšanas, būtu jāpagarina ziņojuma sagatavošanai noteiktais laiks;
(7)
tādēļ atbilstīgi būtu jāgroza Regula (EK, Euratom) Nr. 2728/94;
(8)
Līgumi šīs regulas pieņemšanai paredz vienīgi tās pilnvaras, kas noteiktas EK līguma 308. pantā un Euratom līguma 203. pantā,
IR PIEŅĒMUSI ŠO REGULU.
1. pants
Regulu (EK, Euratom) Nr. 2728/94 groza šādi.
1.
Regulas 1. pantam pievieno šādu daļu:
“Uz visām operācijām, ko veic par labu trešām valstīm vai projektu finansēšanai trešās valstīs, no dienas, kad attiecīgā valsts pievienojas Eiropas Savienībai, vairs neattiecas šīs regulas piemērošanas joma.”.
2.
Iekļauj šādu pantu:
“3.a pants
Pēc jaunas dalībvalsts pievienošanās Eiropas Savienībai paredzēto apjomu samazina par summu, kas aprēķināta, pamatojoties uz 1. panta trešajā daļā minētajām operācijām.
Samazinājuma summas aprēķināšanai 3. panta otrajā daļā minēto procentu likmi, kas ir spēkā pievienošanās dienā, piemēro uz attiecīgo dienu nepabeigto operāciju kopapjomam.
Pārpalikumu atmaksā Eiropas Savienības vispārējā budžeta ieņēmumu daļas īpašā pozīcijā.”.
3.
Regulas 7. pantā datumu “31. marts” aizstāj ar datumu “31. maijs”.
2. pants
Šī regula stājas spēkā trešajā dienā pēc tās publicēšanas “Eiropas Savienības Oficiālajā Vēstnesī”.
To piemēro no 2004. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 22. decembrī

Labels: 2
15
5